Diari Oficial de la Generalitat Valenciana


Sumari del DOGV 7717, del 11-02-2016 (2016/853)

RESOLUCIÓ de 28 de gener de 2016, conjunta de la Direcció General d'Ocupació i Formació, de la Direcció General de Formació Professional i Ensenyaments de Règim Especial, i la Direcció General de Centres i Personal Docent, sobre la designació i/o elecció dels vocals del ple del consell social dels centres integrats públics de Formació Professional a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7717

Data del DOGV
:   11-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/853


Data del document
:   28-01-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * Conselleria d'Economia Sostenible, Sectors Productius, Comerç i Treball
    * centre d'ensenyament

RESOLUCIÓ de 28 de gener de 2016, conjunta de la Direcció General d'Ocupació i Formació, de la Direcció General de Formació Professional i Ensenyaments de Règim Especial, i la Direcció General de Centres i Personal Docent, sobre la designació i/o elecció dels vocals del ple del consell social dels centres integrats públics de Formació Professional a la Comunitat Valenciana. [2016/853]  
  
El consell social és l'òrgan col·legiat de participació de la societat en el centre integrat de Formació Professional, segons estableix el Reial Decret 1558/2005, de 23 de desembre, pel qual es regulen els requisits bàsics dels centres integrats de formació professional.  
En cada centre integrat de Formació Professional es va constituir un consell social les funcions i composició del qual són les establides pel Decret 115/2008, d'1 d'agost, del Consell, pel qual es regulen els centres integrats de formació professional en la Comunitat Valenciana.  
  
L'Ordre 1/2010, de 14 abril, de les conselleries d'Economia, Hisenda i Ocupació i d'Educació, per la qual es regulen els consells socials dels centres integrats públics i privats concertats de Formació Professional en la Comunitat Valenciana, indica que, excepte en el cas del director/a i administrador/a, es designaran i/o triaran, segons els casos, els vocals titulars amb dret de vot, així com els reserves, del ple del consell social de cada un dels centres integrats de Formació Professional de la Comunitat Valenciana.  
Igualment l'ordre anterior en l'article 7, apartat 1, estableix que el mandat dels vocals del ple del consell social tindrà una durada de quatre anys i en l'article 10, apartat 2, assenyala que els vocals el mandat dels quals ha finalitzat s'entendran automàticament prorrogats en les seues funcions fins que produïsca efecte el nomenament dels nous vocals.  
  
Per aquests motius, es dicta la present resolució que precisa determinats aspectes de la norma que ho regula, per a procedir a la designació i/o tria dels membres del ple dels consells socials.  
En virtut d'això, amb un informe previ del Consell Valencià de Formació Professional i en exercici de les competències conferides per l'article 28 de la Llei 5/1983, de 30 de desembre, del Consell, resolem:  
  
Primer. Designació dels representants de la Generalitat en els consells socials  
Dels quatre representants de la Generalitat, un correspon al director del centre, que assumirà la presidència del consell social.  
Els tres restants seran designats per acord de les conselleries competents en matèria de formació professional reglada i formació professional per a l'ocupació en el termini de 30 dies hàbils comptats a partir de l'endemà de la publicació d'aquesta resolució en el Diari Oficial de la Comunitat Valenciana.  
  
Segon. Elecció dels representants pel claustre de professorat en els consells socials  
1. Se celebraran les eleccions en el termini d'un mes a comptar de l'endemà de la publicació d'aquesta resolució en el Diari Oficial de la Comunitat Valenciana, per a l'elecció dels quatre representants triats pel claustre de professorat d'entre el personal definitiu o provisional del centre.  
2. Amb caràcter previ a la celebració de les eleccions el director o directora convocarà un claustre, de caràcter extraordinari, en el qual, com a únic punt de l'ordre del dia, figurarà la informació relativa al consell social, les seues funcions, funcionament i elecció/selecció dels seus membres.  
3. A l'efecte de l'organització del procediment d'elecció dels representants del claustre en el consell social, en el termini de 10 dies hàbils a comptar de l'endemà de la publicació de la present resolució es constituirà en cada centre una junta electoral, composta pel director o directora del centre, que serà el seu president o presidenta, un representant del professorat i un representant del personal d'administració i serveis, triats per sorteig d'entre els que no presenten la seua candidatura, així com els corresponents suplents, en el cas que algun membre de la junta electoral presente la seua candidatura, cessarà en aquella i hi serà substituït pel vocal suplent corresponent al seu sector.  
  
4. La junta electoral obrirà un termini de 10 dies hàbils per a l'admissió de les candidatures a representants que en tot cas haurà de ser posterior a la celebració del claustre extraordinari de caràcter informatiu.  
5. Seran electors tots els professors integrants del claustre de professorat, tant si tenen destí definitiu com provisional.  
6. Seran elegibles tots els professors integrants del claustre de professorat i tot el personal d'administració i serveis, tant si tenen destí definitiu com provisional en el centre, que s'hagen presentat com a candidats.  
7. La junta electoral elaborarà el cens electoral, que publicarà en el tauler d'anuncis amb una antelació mínima de 7 dies hàbils a la data de celebració de les eleccions en claustre extraordinari.  
8. Els representants en el consell social triats pel claustre de professorat seran triats per mitjà del vot directe, presencial, secret i no delegable.  
9. A l'efecte del que disposa l'apartat anterior, el director o la directora convocarà un claustre, de caràcter extraordinari, en el qual, com a únic punt de l'ordre del dia, figurarà l'acte d'elecció de representants.  
  
10. En la sessió de claustre extraordinari a què es refereix l'apartat anterior, el director o directora llegirà les normes d'aquesta resolució relatives al procediment d'elecció dels representants del personal en el consell social i constituirà la mesa electoral. La mesa estarà integrada pel director o directora del centre integrat de Formació Professional, que actuarà com a president o presidenta, el professor o professora de major edat, i el de menor edat, que actuarà com a secretari o secretària.  
  
11. El quòrum necessari per a l'elecció dels representants del centre serà el de la meitat dels components del claustre, tenint en compte que la inassistència haurà de ser justificada. Quan el nombre siga imparell es considerarà que la meitat és el següent número enter que resulte de dividir per dos el nombre de membres del claustre. En la convocatòria s'indicarà que, si no hi ha quòrum en la primera sessió, se celebrarà la segona sessió l'endemà, sent suficient la presència d'un terç dels components del claustre.  
12. Cada professor o professora podrà fer constar en la seua papereta com a màxim tres candidats d'este sector en el consell social.  
13. Podran actuar com a supervisors de la votació per a l'elecció dels seus representants els electors avalats per a això amb la firma de deu electors.  
14. Si en la primera votació no resulta triat el nombre de representants del personal del centre que corresponga, es procedirà a realitzar en el mateix acte una segona votació. Si realitzada auesta no s'aconsegueix el mencionat nombre, caldrà ajustar-se al que disposa l'article 12.2 de l'Ordre 1/2010, de 14 abril, de les conselleries d'Economia, Hisenda i Ocupació i d'Educació, per la qual es regulen els consells socials dels centres integrats públics i privats concertats de Formació Professional en la Comunitat Valenciana.  
15. En l'acte electoral, una vegada finalitzada la votació, la mesa electoral corresponent procedirà a l'escrutini dels vots. Efectuat el recompte dels vots, que serà públic, s'estendrà una acta que firmaran tots els components de la mesa i en la qual es farà constar els representants triats, si és el cas, amb indicació del nombre de vots i les observacions que hagen pogut formular els supervisors. De l'acta es remetrà una còpia al director o directora territorial d'Educació, Investigació, Cultura i Esport, una altra a la Direcció General de Formació Professional i Ensenyaments de Règim Especial de la Conselleria d'Educació, Investigació, Cultura i Esport i una tercera la Direcció General d'Ocupació i Formació de la Conselleria d'Economia Sostenible, Sectors Productius, Comerç i Treball.  
16. En els casos en què es produïsca empat en les votacions, l'elecció es dirimirà per sorteig.  
17. En previsió de substitucions futures dels candidats proclamats es farà constar en l'acta els noms i cognoms dels quatre candidats a vocals titulars que han obtingut més vots i el nombre de vots obtinguts per cada un d'ells, així com dels quatre candidats següents segons el nombre de vots obtinguts que seran considerats vocals reserves dels titulars. Així mateix es farà constar el lloc i cos de funcionaris o escala laboral a què pertanyen els candidats en les actes corresponents.  
  
18. L'acte de proclamació dels candidats triats el realitzarà la junta electoral del centre, després de l'escrutini realitzat per la mesa i la recepció de les corresponents actes en el termini màxim de 5 dies hàbils. Contra les decisions de la junta es podrà interposar recurs d'alçada davant de la direcció territorial d'Educació, Investigació, Cultura i Esport en el cas de centres dependents de la Conselleria d'Educació, Investigació, Cultura i Esport i davant de la direcció territorial del Servei Valencià d'Ocupació i Formació en el cas de centres dependents del Servei Valencià d'Ocupació i Formació, les resolucions dels quals posaran fi a la via administrativa.  
  
  
Tercer. Designació dels representants dels agents econòmics i socials en els consells socials.  
1. La designació dels representants i del mateix nombre de reserves de les organitzacions sindicals i empresarials amb presència en el Consell Valencià de la Formació Professional s'efectuarà d'acord amb les regles pròpies de cada organització en el termini de 30 dies hàbils comptats a partir de l'endemà de la publicació d'aquesta resolució en el Diari Oficial de la Comunitat Valenciana.  
2. La designació serà comunicada a la direcció general competent en matèria de formació professional de la conselleria de què depenga el centre integrat als efectes del posterior nomenament dels titulars.  
  
3. Qualsevol proposta de canvi dels titulars ja nomenats o dels reserves designats serà igualment comunicada a la direcció general competent en matèria de formació professional de la conselleria de què depenga el centre integrat, sense que càpia la substitució o suplència dels vocals titulars amb nomenament vigent en reunions o sessions del ple o comissions del consell social, sense perjuí de les delegacions de vot que si és el cas pogueren realitzar.  
  
Quart. Concurrència de designació/elecció  
En el cas de concurrència de designació/elecció en una mateixa persona per diversos sectors representats en el consell social, la persona interessada haurà d'optar per l'exercici d'un dels llocs.  
  
Cinqué. Data de nomenament dels vocals del consell social  
1. Seran nomenats els vocals designats i/o triats del consell social per resolució de qui ostente la titularitat de la direcció general amb competències en matèria de formació professional de la conselleria de què depenga el centre integrat de Formació Professional, en el termini de tres mesos des de la publicació de la present resolució.  
  
2. Els nomenaments es comunicaran al Consell Valencià de la Formació Professional en el mes següent al del nomenament.  
  
Sisé. Recursos  
Contra la present resolució, que no posa fi a la via administrativa, es podrà interposar recurs d'alçada en el termini d'un mes a comptar de l'endemà de la seua publicació en el Diari Oficial de la Comunitat Valenciana davant de la Secretaria Autonòmica d'Economia Sostenible, Sectors Productius, Comerç i Treball i/o d'Educació i Investigació, de conformitat amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 28 de gener de 2016. La directora general d'Ocupació i Formació: Rocío Briones Morales. El director general de Centres i Personal Docent: José Joaquín Carrión Candel. La directora general de Formació Professional i Ensenyaments de Règim Especial: Marina Sánchez Costas.